铁庵铭
方大琮 (Song)
铁在五金，质粗直贱，精义入神，至贵乃见。夏氏九鼎，百怪消睍；欧冶双剑，紫气射电。人得其精，是谓刚善，为广平肠，为清献面。臣心一寸，臣胆百鍊，神器可镇，佞头可断。铸成脊梁，有真硬汉，蒲省屹立，茅岭踏遍。南都一壁，鬼怕门限，跌扑不破，屈摺不变。元祐全人，阳脉一线，吾师元城，拜读史传。闻过广时，监督卒悍，岂无人心，聚观愤叹。光景常新，风雷怒散，作庵以名，笃信实践。淳祐丁未，中春朔旦，莆方大琮，德润甫撰。